text: Кожны, як толькі заходзіў у залу, дзе павінна адбыцца мерапрыемства, адчуваў святочнасць, узнёсласць, бачыў столькі знаёмых твараў, ветлівых і зычлівых усмешак. За сорак гадоў кожнаму з нас не аднойчы даводзілася заходзіць ці то ў бібліятэку, дзе сабрана бясцэннае багацце – кнігі, дзякуючы якім пачынаецца шлях да ведаў і духоўны рост чалавека. Колькі тут ветэранаў бібліятэчнай сістэмы! За гэты час змянілася не адно пакаленне супрацоўнікаў.
  Кніжная выстава “Ціхі шолах старонак адбываецца ўсё жыццё”, раздзелы якой “Бібліятэкары на экране і ў літаратуры”, “Мы з вамі ўжо столькі многа гадоў”, “Старонкі гісторыі – старонкі жыцця”, “Бібліятэкі: учора і сёння”, іншыя расказвалі аб працы супрацоўнікаў у розныя гады, пра іх выдавецкую прадукцыю і кнігі незвычайнай формы, велічыні, самыя зачытаныя, самыя мяккія і г. д. Тут адчувалася вялікая праца сённяшніх бібліятэкараў і іх памочнікаў.
  Аднак хопіць пра першыя ўражанні. Аркестр настаўнікаў дзіцячай школы мастацтваў распачаў юбілейнае мерапрыемства музычнай п’есай “Каламбур”. Вядучыя сур’ёзна ўзгадалі першыя крокі цэнтральнай бібліятэчнай сістэмы, куды ўваходзілі 30 бібліятэк. Затым голас за кадрам у жартаўлівай форме прэзентуе візітоўку ЦБС на фоне слайдаў, якія чаргуюцца. Мы даведваемся, што працуюць і працавалі тут у асноўным жанчыны, прафесіяналы, у большасці з іх сярэдняя спецыяльная і вышэйшая адукацыі. У розныя гады кіравалі ЦБС Таццяна Япішка, Галіна Шалягейка, Ірына Ганчар, цяпер “рулюе” Хрысціна Галавейка. Такіх сур’ёзна-жартаўлівых блокаў на працягу ўсёй юбілейнай праграмы, а доўжылася яна больш за дзве гадзіны, было некалькі. Прысутныя папоўнілі свае веды карыснай інфармацыяй з бібліятэчнага жыцця, з успамінаў гасцей і ветэранаў працы ў гэтай галіне. Парад цёплых і шчырых віншаванняў распачала намеснік старшыні райвыканкама Ала Ануфрыюк. Ала Сцяпанаўна зазначыла: “Мне вельмі прыемна бачыць не толькі людзей, якія прыйшлі на свята адпачыць, але і ветэранаў, каб сустрэцца з калегамі, пачуць пра работу сваіх пераемнікаў. Юбілей у 40 гадоў для калектыву – гэта зусім малады ўзрост, наперадзе супрацоўнікаў сістэмы чакае многа новага і невядомага, аднак вам ёсць чым ганарыцца, што захоўваць і прымнажаць. Мне сёння прыемна сказаць, што бібліятэчная сістэма ўносіць важкі ўклад у выхаванне юнага пакалення Жабінкаўшчыны, у далучэнне іх да кнігі, да чытання яе на друкаваным носьбіце, падзякаваць вам за дастойны ўклад пры правядзенні раённых мерапрыемстваў і за тое, што далучаеце ў сваю прафесію моладзь. Нягле-дзячы на невялікія заробкі, супрацоўніцы застаюцца працаваць у аднойчы выбранай прафесіі надоўга, часам на ўсё жыццё, таму што тут далучаюць людзей да ведаў, вучаць іх думаць, марыць, установа робіцца цэнтрам зносін і інфармацыі”.
  Ала Сцяпанаўна ўручыла дырэктару ЦБС Ірыне Пятроўне Ганчар Ганаровую грамату райвыканкама за добрасумленную, плённую працу, прафесіяналізм і значны ўклад у развіццё бібліятэчнай справы і ў сувязі з юбілеем. Ірына акурат пяць гадоў узначальвала цэнтралізаваную бібліятэчную сістэму. Пісьмо падзякі ад райвыканкама атрымала бібліятэкар першай катэгорыі аддзела камплектавання, апрацоўкі і арганізацыі адзінага фонду райбібліятэкі Галіна Мікалаеўна Міхальчук, менавіта ў 1976 годзе яна пачынала працаваць у бібліятэчнай сістэме.
  Эстафета віншаванняў і ўзнагароджванняў пераходзіць да начальніка аддзела ідэалагічнай работы, культуры і спраў моладзі райвыканкама Веры Бортнік, якая зазначыла, што многія пакаленні ўпісалі ў гісторыю ЦБС слаўныя старонкі, падзякавала за працу, якая вельмі неабходная, а сілы, здароўе, уменне аддаюць ёй вельмі творчыя і таленавітыя людзі, назвала іх энтузіястамі сваёй справы, нялёгкай, але вельмі патрэбнай. Каб з ёю спраўляцца, неабходны багатыя веды і немалыя высілкі, пажадала ўсім здароўя і каб у жыцці ўсё склалася. Вера Уладзіміраўна ўручыла ўзнагароды аддзела ідэалагічнай работы, культуры і спраў моладзі райвыканкама Галіне Міхайлаўне Шалягейка, бібліятэкару 1-ай катэгорыі аддзела бібліятэчнага маркетынгу ЦРБ, Вользе Дзмітрыеўне Гурыш, бібліятэкару 2-ой катэгорыі раённай дзіцячай біблятэкі, Ірыне Міхайлаўне Самасюк, бібліятэкару Сцяпанкаўскай сельскай бібліятэкі, калектыву Цукразаводскай гарадской бібліятэкі, Галіне Генрыхаўне Дулевіч, загадчыцы аддзела бібліятэчнага маркетынгу.